Allister bly aan as afrigter (episode 16) | Maroela Media
Sjoe, en daar staan dit toe Donderdagoggend swart op wit op die voorblaaie van die koerante en op webwerwe: Allister Coetzee sal vir eers as Springbokafrigter aanbly vanweë die vrese vir die minister van sport, Fikile Mbalula.
En natuurlik ook omdat die Suid-Afrikaanse Rugbyunie nie genoeg geld het (glo R13 miljoen) om Coetzee van sy kontrak te onthef en 'n nuwe afrigtingspan aan te stel nie.
Dis nog nie amptelik nie en Saru sal die aankondiging glo doen "wanneer die prosesse afgehandel is".
Maar wanneer is dit?
Gaan kyk maar wat Pale Toe op 12 Desember berig het nadat die uitvoerende bestuur vergader het: "Sy opvolger se naam verander weekliks. Dan is dit Rassie Erasmus voor in die ry, dan word die Nieu-Seelander Dave Rennie gejag. Dan word Johan Ackermann se naam genoem, dan moet Brendan Venter die Bokke reg dokter. Sal dit gebeur? Nee, Coetzee sal aanbly, al bespiegel wie wat ook al."
Dit was toe al duidelik: die rugbybase sal na die pype van Mbalula dans, want as hy nie sy steun gee vir Saru se Wêreldbekerbod nie, sal die son nie môre skyn nie.
As Mbalula tevrede is met die vordering wat rugby (en atletiek, krieket en netbal) die afgelope jaar getoon het, sal hy sy steun aan hulle gee en dan kan hulle weer wêreldbyeenkomste aanbied.
Maar verdien Suid-Afrika dit om weer 'n Wêreldbekertoernooi aan te bied? Watter nalatenskap sal daar wees? Hoeveel nuwe stadions sal in Suid-Afrika gebou moet word?
Nie een nie, want Ellispark, die FNB-stadion neffens Soweto, Loftus Versfeld, Nuweland en die Kaapstadse stadion, die Vrystaat-stadion, Kingspark en die Moses Mabhida-stadion in Durban, die Mbombela-stadion, Nelson Mandelabaai-stadion en die twee stadions in Polokwane is reeds meer as voldoende.
Maar in Ierland (hulle is saam met Suid-Afrika en Frankryk in die wedloop) is daar 'n dringende behoefte om van die stadions op te gradeer, om 'n nalatenskap te laat en om toerisme 'n hupstoot te gee, om rugby te bevorder en om die land se rugbybase en hul regering 'n kloppie op die skouer te gee.